מספר פנימי: 2072608

הכנסת העשרים

**יוזמת:**  **חברת הכנסת** **שרן השכל**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

פ/5659/20

הצעת חוק איסור עריכת טורניר פוקר ללא רישיון, התשע"ח–2018

|  |  |  |  |
| --- | --- | --- | --- |
| הכרה בהתאחדות | 1. | (א) שר התרבות והספורט (להלן – השר) רשאי להכיר בתאגיד שלא למטרות רווח, כהתאחדות המרכזת והמייצגת תחום, אחד או יותר, בענף הפוקר. | |
|  |  | (ב) השר יקבע תנאים להכרה בהתאחדות לפי סעיף זה, לרבות תנאים לעניין יכולתה הארגונית, הכספית והמקצועית של ההתאחדות, הנדרשים לצורך מילוי תפקידיה לפי חוק זה. | |
| רישיון לקיום טורניר פוקר | 2. | (א) לא יקיים אדם ולא ינהל, בין בעצמו ובין באמצעות אחר, טורניר פוקר, אלא ברישיון לפי סעיף זה ובהתאם לתנאיו. | |
|  |  | (ב) השר או מי שהסמיכו לכך לא ייתן רישיון לקיום טורניר פוקר אלא להתאחדות, ובלבד שכל המשתתפים בטורניר יהיו חברים רשומים בהתאחדות. | |
|  |  | (ג) השר או מי שהסמיכו לכך רשאי לקבוע תנאים למתן רישיון לקיום טורניר פוקר לפי סעיף זה, בין השאר, בעניינים אלה: | |
|  |  |  | (1) קיומם של סידורים נאותים, הדרושים להנחת דעתו, לשם קיום טורניר הפוקר וניהולו; |
|  |  |  | (2) גילאי המשתתפים בטורניר; |
|  |  |  | (3) דמי השתתפות אחידים והגבלה לעניין הוספה על דמי ההשתתפות שעה שהטורניר החל; |
|  |  |  | (4) חישוב סכום הזכייה בטורניר; |
|  |  |  | (5) מועדי הטורנירים ומיקומם – בהתייעצות עם שר התיירות; |
|  |  |  | (6) כל תנאי אחר הנדרש לדעת השר או מי שהסמיכו לכך לצורך ניהולו התקין של טורניר הפוקר. |
|  |  | (ד) לבקשה לרישיון לפי סעיף זה יצורפו מסמכים המעידים על קיום התנאים למתן הרישיון. | |
|  |  | (ה) רישיון לפי סעיף זה יכול שיינתן לקיום טורניר פוקר חד-פעמי או לקיומם של כמה טורנירים של פוקר; היה הרישיון לקיומם של כמה טורנירים – יצוינו ברישיון המועדים שבהם יתקיימו הטורנירים האמורים. | |
|  |  | (ו) אין ברישיון לפי סעיף זה כדי לפטור את בעל הרישיון מהחובות החלות עליו לפי הוראות כל דין אחר, לרבות החובה לקבל אישור או היתר אחר הנדרשים לפי כל דין. | |
| הגבלה על העברת רישיון | 3. | (א) רישיון שניתן לפי הוראות חוק זה, אינו ניתן להעברה אלא בהסכמה מראש ובכתב מאת הרשות המוסמכת, ובהתאם לתנאים שתורה. | |
|  |  | (ב) רישיון שהועבר שלא בהתאם להוראות סעיף זה, לא יהיה לו תוקף. | |
| ביטול או התליית רישיון | 4. | (א) הרשות המוסמכת רשאית לבטל רישיון שנתנה לפי הוראות חוק זה או להתלותו, לאחר שנתנה לבעל הרישיון הזדמנות להשמיע את טענותיו, בהתקיים אחד מאלה: | |
|  |  |  | (1) הרישיון ניתן על יסוד מידע כוזב או שגוי; |
|  |  |  | (2) חדל להתקיים תנאי מהתנאים למתן הרישיון; |
|  |  |  | (3) הופר תנאי מתנאי הרישיון או הוראה מהוראות לפי חוק זה. |
|  |  | (ב) בוטל רישיון לפי הוראות סעיף זה, יחזירו, מי שהיה בעליו, לרשות המוסמכת. | |
| מיסוי | 5. | סכום הזכייה בטורניר פוקר ייחשב כהכנסה לפי סעיף 2(1) לפקודת מס הכנסה[[1]](#footnote-2), ויחולו עליו הוראות סעיף 17 לפקודה האמורה. | |
| עונשין | 6. | המארגן או עורך טורניר פוקר אסור, דינו – מאסר שלוש שנים או כפל הקנס האמור בסעיף 61(א)(4) לחוק העונשין, התשל"ז–1977[[2]](#footnote-3). | |

דברי הסבר

מטרת הצעת החוק היא להסדיר את משחק הפוקר כענף ספורט תחרותי תחת מערכת של כללים וחוקים. יפים לעניין זה דבריו של השופט הרי קירש: "לא מן הנמנע כי אדם יחליט להתמקצע בפעילות שהשפעת הגורל בה רבה אך לא בלעדית והוא ישתדל לרכוש יתרון על מתחריו באמצעות לימוד, תכנון ואימון וחרף קיום גורם המזל" (ע"מ 19898-03-13 **אמית אמשיקשוילי נ' פקיד שומה תל אביב 4**, ניתן ביום 15.6.2016). משחק הפוקר אינו מוכר כענף ספורט רשמי בישראל, וכך מתקיים "שוק שחור" לעניין כספי הזכיות במשחק הפוקר, אשר אין תשלום מס בשלהם. יתרה מכך, בחלק מהמקרים, הרווחים מועברים לידיים פרטיות, לעיתים לגורמים עברייניים ואף מושקעים מחוץ למדינת ישראל.

אם משחק הפוקר יוכרז כענף ספורט רשמי ומותר בחוק, הרווחים מכספי הזכייה או התמורה יהיו תחת פיקוח ציבורי ונתונים לביקורת שלטונות המס. בדומה להסדרי הימורים אחרים, יועבר שיעור מכספי ההשתתפות במשחקים המותרים והזכייה, לתמיכה במטרות ראויות בישראל. כמו כן, טורניר הפוקר מלווה בקהל רב מכל העולם, והגעתם לארץ של שחקני הפוקר המובילים לשם השתתפות בטורניר פוקר תוביל לעלייה בהכנסות התיירות ולשיפור הכלכלה בישראל.

נוכח האמור, מוצע לקבוע כי אדם לא יקיים טורניר פוקר אלא ברישיון, וכן את התנאים הנדרשים לקבלת הרישיון. כן מוצע לקבוע כי סכומי הזכייה בטורניר ייחשבו להכנסות ממשלח יד. לבסוף, מוצע לקבוע הוראת עונשין לפיה המארגן או עורך טורניר פוקר אסור דינו מאסר שלוש שנים או כפל הקנס האמור בסעיף 61(א)(4) לחוק העונשין, התשל"ז–1977.

---------------------------------

הוגשה ליו"ר הכנסת והסגנים

והונחה על שולחן הכנסת ביום

ו' באב התשע"ח – 18.7.18

1. דיני מדינת ישראל, נוסח חדש 6, עמ' 120. [↑](#footnote-ref-2)
2. ס"ח התשל"ז, עמ' 226. [↑](#footnote-ref-3)